MÜÜGILEPING

Tallinn							15.02.2024 nr 2-2/24/117-1

Riigi Kaitseinvesteeringute Keskus (registrikood 70009764, asukoht Järve tn 34a, 11314 Tallinn), mida esindab põhimääruse alusel Riigi Kaitseinvesteeringute Keskuse peadirektor Magnus-Valdemar Saar (edaspidi nimetatud müüja), ühelt poolt ja 

Cronimet Nordic OÜ (registrikood 12720745, asukoht Jalaka tn 60b, 50109 Tartu), mida esindab  põhikirja alusel Eva Pedjak (edaspidi nimetatud ostja), teiselt poolt (edaspidi eraldi ja üksikult nimetatud pool ning koos ja ühiselt nimetatud pooled), 

sõlmisid avaliku kirjaliku enampakkumise „Metallijäätmete müük“ (viitenumber 273174) tulemusena käesoleva müügilepingu (edaspidi nimetatud leping) alljärgnevas:

1.	Lepingu ese

1.1.	Sõlmitava lepingu esemeks on müüja poolt ostjale müüdav vanametall (edaspidi ka kaup) ja kauba müügiga seotud teenused, mis on kirjeldatud tehnilises kirjelduses. Ostja kohustub kauba vastu võtma ja tasuma müüjale vastavalt lepingus sätestatud tingimustele.
1.2.	Kauba täpne liik, kogus, maksumus ja üleandmise asukoht sätestatakse kauba üleandmise-vastuvõtmise käigus. 
1.3.	Müüja sõlmib lepingu ostjaga, tuginedes ostja esitatud pakkumusele ning eeldades heas usus ostja professionaalsust ja võimekust lepingut nõuetekohaselt täita.
1.4.	Lepingule allakirjutamisega kinnitab müüja, et ostjale üle antava kauba suhtes puuduvad kolmandatel isikutel mistahes nõuded või muud õigused, mida kolmandatel isikutel on õigus kauba suhtes maksma panna.
1.5.	Lepingule allakirjutamisega kinnitab ostja, et:

1.5.1.	temal ja tema esindajal on lepingu sõlmimiseks kõik õigused ja volitused;
1.5.2.	ta on lepinguga tutvunud ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.5.3.	lepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;
1.5.4.	ta omab lepingu täitmiseks vajalikke kehtivaid lubasid, registreeringuid ning nende lõppemisel lepingu kehtivusperioodil kohustub neid pikendama/uuendama. Kui lubade ja registreeringute pikendamine/uuendamine ei ole võimalik temast sõltumata asjaoludel, on ostja kohustus müüjat sellest koheselt teavitada.

2.	Lepingu osad

2.1.	Lepingu lahutamatuteks osadeks on enampakkumisteade, enampakkumise tingimused ja teised enampakkumise dokumendid, ostja pakkumus, lepingu alusel tehtud tellimused, poolte vahel edastatud teated ning kõik sõlmitavad lepingu muudatused ja lisad.
2.2.	Lepingu muudatused ja täiendused kehtivad juhul, kui need on vormistatud kirjalikult mõlema poole selleks volitatud isikute poolt. Kirjaliku vorminõude mittejärgimisel on lepingu muudatused ja täiendused tühised.

3.	Kauba üleandmine ja vastuvõtmine

3.1.	Müüja müüb ostjale kaupa jooksvalt vastavalt vajadusele ning esitab ostjale tellimuse kauba äraveoks vähemalt kirjalikku taasesitamist võimaldavas vormis.
3.2.	Tellimusi kauba äraveoks võivad esitada müüja volitatud esindajad, kelle kontaktid edastab müüja lepingu kontaktisik peale lepingu sõlmimist e-kirja teel.
3.3.	Ostja kohustub korraldama kauba transpordi, sh pealelaadimise, ümberlaadimise, vajadusel ladustusplatsi koristamise ning järgima muid lepingus ja selle lisades sätestatud nõudeid.
3.4.	Ostja peab teostama kauba äraveo müüja asukohast hiljemalt 5 tööpäeva jooksul pärast müüja poolset tellimuse esitamist, kui ei ole kokku lepitud teisiti.
3.5.	Ostja kohustub teatama ja kokku leppima müüja volitatud esindajaga täpse kauba üleandmise-vastuvõtmise aja.
3.6.	Peale vanametalli kaalumist vormistab ostja vanametalli kohta üleandmise-vastuvõtmise akti/ kaalumistõendi ja kauba hinna arvutuse vastavalt tehnilise kirjelduse punktides 4.4 ja 4.5 toodule. Kauba üleandmise-vastuvõtmise aktile peab olema lisaks kauba kohta esitatud teabele (kauba liik, kogus) märgitud ka kauba üleandmise aeg, üleandja, vastuvõtja, tellimuse esitanud kontaktisiku nimi, lepingu number ning messingust hülsside aktil/kaalumistõendil ka turvaplommide numbrid. Nimetatud dokumendid allkirjastatakse poolte poolt ning need on aluseks müüja poolt arve esitamiseks.
3.7.	Omandiõigus vanametallile läheb müüjalt ostjale üle vahetult pärast ostuhinna tasumist.

4.	Kauba hind ja arvelduste kord

4.1.	Kauba hinna määramisel lähtutakse tehnilise kirjelduse punktis 4 toodust ning ostja esitatud pakkumusest või tehnilise kirjelduse punktist 1.4.
4.2.	Ostja pakkumuses fikseeritud väärtused (musta metalli kulu 1 tonni kohta ja messingust hülsside maksumuse osakaalu % vase indeksist koos kuludega) on muutumatud ning on jõus kogu lepingu kehtivusaja jooksul.
4.3.	Kauba hinda arvestatakse eurodes.
4.4.	Kauba hinnale käibemaksu ei lisandu, kuna müüja ei ole käibemaksukohuslane.
4.5.	Ostja kohustub tasuma arve 14 kalendripäeva jooksul peale arve esitamist. Juhul kui ostja viivitab arve tasumisega on müüjal õigus nõuda viivist 0,15% päevas.

5.	Vääramatu jõud

5.1.	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, näiteks loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks ostja kolmandast isikust lepingupartneri suutmatust lepingut täita.
5.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
5.3.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
5.4.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, siis pooltel on õigus leping üles öelda või lepingust taganeda, tehes teisele poolele vastava lepingust ülesütlemis- või taganemisavalduse.
5.5.	Covid 19 pandeemiast või Venemaa ja Valgevene kaupadele kehtestatud sanktsioonidest tulenevat mõju ei käsitle pooled käesoleva lepingu sõlmimise hetkel vääramatu jõuna. Juhul, kui pärast käesoleva lepingu sõlmimist kehtestatakse uusi ettenägematuid piiranguid, mis on seotud Covid 19 pandeemiaga või muu sarnase olukorraga ning millest johtuvalt ei ole võimalik või on takistatud lepingu täitmine, siis võib see olla käsitletav vääramatu jõuna.

6.	Konfidentsiaalsus ja julgeolekunõuded

6.1.	Konfidentsiaalse teabe all mõistavad pooled lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada müüja huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
6.2.	Konfidentsiaalsusnõude kohaselt pool kohustub mitte avaldama lepingu kehtivuse ajal ega hiljem teise poole kirjaliku nõusolekuta teise poole konfidentsiaalset teavet. Pool kaitseb temale lepingu täitmise käigus teatavaks saanud teabe konfidentsiaalsust.
6.3.	Ostja kohustub mitte kasutama müüja kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu on müüja omand ja kui müüja nõuab, on ostja kohustatud talle need peale lepingu lõppemist tagastama.
6.4.	Ostjal on keelatud lepingu täitmise käigus teatavaks saanud asutusesiseseks kasutamiseks tunnistatud teabe reprodutseerimine ja avaldamine mistahes kolmandatele isikutele, sh isikutele, kellel puudub vastav juurdepääsuõigus ja teadmisvajadus.
6.5.	Juhul, kui lepingu täitmiseks on ostjal vaja siseneda Kaitseministeeriumi valitsemisala territooriumile, kohustub ostja täitma kehtivaid julgeolekutingimusi. Juhul, kui ostja kasutab nimetatud territooriumil alltöövõtjaid, tuleb need eelnevalt kirjalikult kooskõlastada müüjaga ning ka neile rakenduvad kõik lepingus sätestatud julgeolekutingimused. Ostja vastutab selle eest, et alltöövõtjad täidavad julgeolekutingimusi.
6.6.	Avalikkusele suunatud lepingu eseme või selle täitmisega seotud teavitus, sh pressiteated, müüjale viitamine reklaamis või võrguväljaandes, on lubatud müüja sõnaselgel kirjalikku taasesitamist võimaldavas vormis antud nõusolekul.
6.7.	Konfidentsiaalsusnõue on tähtajatu.

7.	Lepingu kehtivus, loovutamine, lõpetamine ja vastutus

7.1.	Leping jõustub hetkest, mil müüja on lepingu allkirjastanud ning kehtib 36 (kolmkümmend kuus) kuud või kuni lepinguliste kohustuste täitmiseni.
7.2.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
7.3.	Lepingu võib lõpetada mõlema poole kirjalikul kokkuleppel lepingus või kehtivas seadusandluses sätestatud juhtudel.
7.4.	Müüja annab lepingu(st) ülesütlemisel/taganemisel ostjale mõistliku tähtaja lepingu täitmiseks, mis ei või üldjuhul olla pikem kui 30 päeva. Lepingu täitmiseks antav tähtaeg ei vabasta poolt vastutusest kohustuse rikkumise eest.
7.5.	Müüja ei ole kohustatud lepingu(st) ülesütlemisel/taganemisel andma tähtaega lepingu täitmiseks olulise lepingurikkumise korral. Sel juhul esitab müüja ostjale mõistliku aja jooksul olulisest lepingurikkumisest teadasaamisest arvates kirjaliku lepingu ülesütlemis-/taganemisavalduse. Lepingu(st) ülesütlemine/taganemine loetakse toimunuks ostja poolt ülesütlemis-/taganemisavalduse kättesaamisest.
7.6.	Lepingu täitmiseks antud täiendava tähtaja möödumisel võib müüja esitada ostjale kirjaliku lepingu(st) ülesütlemisavalduse/taganemisavalduse. Lepingu(st) ülesütlemine/taganemine loetakse toimunuks ostja poolt ülesütlemisavalduse/taganemisavalduse kättesaamisest arvates. Lepingu(st) ülesütlemisavaldust/taganemisavaldust ei ole vaja esitada, kui täiendava tähtaja andmisel on müüja eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb müüja lepingu üles / taganeb müüja lepingust. Sel juhul lõpeb leping müüja poolt lepingu täitmiseks määratud tähtaja möödumisel ja tingimusel, et ostja ei ole pakkunud müüjale kohast täitmist.
7.7.	Poolel on õigus leping täiendava tähtajata üles öelda või lepingust taganeda, kui pool on lepingust tulenevaid kohustusi oluliselt rikkunud (oluline lepingurikkumine). Oluliste lepingurikkumistega on muuhulgas tegemist, kui:

7.7.1.	Ostja viivitab kauba eest maksmisega rohkem kui 10 päeva;
7.7.2.	ostja rikub lepingust tulenevaid kohustusi tahtlikult või raske hooletuse tõttu;
7.7.3.	ostja on jätnud müüja poolt antud täiendava tähtaja jooksul oma kohustused täitmata;
7.7.4.	ostja edastab müüjale teate täitmisest keeldumise kohta;
7.7.5.	ostja on müüjale esitanud valeteavet või võltsitud andmeid;
7.7.6.	ostja rikub konfidentsiaalsuskohustust;
7.7.7.	ostja ei järgi julgeolekutingimusi;
7.7.8.	kohustuse rikkumine annab müüjale mõistliku põhjuse eeldada, et ostja ei täida kohustust ka edaspidi;
7.7.9.	lepingu puhul on selle oluliseks rikkumiseks ka selle alt tehtud tellimuste väheoluline rikkumine üle kolme korra;
7.7.10.	ostjal esineb lepingu perioodil seadusrikkumisi lepingu esemeks olevate kaupade ostmisega või teenuste osutamisega;
7.7.11.	ostjal lõppevad lepingu täitmiseks vajalikud load ning ostja ei pikenda neid või lubade pikendamine ei ole võimalik.

7.8.	Müüjal on õigus leping erakorraliselt üles öelda, kui ostja suhtes on tehtud pankrotiotsus või on algatatud likvideerimisprotsess või ostjal lõppevad lepingu täitmiseks vajalikud load ning ostja ei pikenda neid või lubade pikendamine ei ole võimalik.
7.9.	Müüjal on õigus leping igal ajal üles öelda või lepingust taganeda, teatades sellest ostjale vähemalt 90 päeva ette.
7.10.	Lepingujärgsete kohustuste mittenõuetekohase täitmise või täitmatajätmise korral kannavad pooled teineteise ees vastutust vastavalt lepingu sätetele ja kehtivale õigusele.
7.11.	Ostja kannab täielikku varalist vastutust müüjale tegelikkusele mittevastava informatsiooni või andmete esitamise, samuti lepingu tingimuste täitmata jätmise või mittenõuetekohase täitmisega tekitatud kahju eest.
7.12.	Ostja vastutab müüja ees ka lepingu rikkumise eest, mis tuleneb ostja poolt lepingu täitmisele kaasatud kolmandate isikute, sh alltöövõtjate tegevusest või tegevusetusest.
7.13.	Müüjal on õigus nõuda lepingu olulise rikkumise eest leppetrahvi kuni 3000 eurot ning leping(ust) üles öelda / taganeda.
7.14.	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
7.15.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta müüjalt õigust nõuda ostjalt lepingu rikkumisega tekitatud kahju hüvitamist.
7.16.	Leppetrahvide nõudeõigus on 180 päeva alates vastava rikkumise avastamisest arvates.
7.17.	Leppetrahvid ja viivised tasutakse 28 päeva jooksul vastava nõude saamisest arvates.

8.	Kontaktisikud

8.1.	Poolte lepingujärgsete kohustuste täitmise korraldamine ja lepingus ettenähtud teadete, nõuete ja teiste dokumentide edastamine toimub kontaktisikute kaudu.
8.2.	Müüja esindajad lepingulistes küsimustes on Kristo Raud (kristo.raud@rkik.ee, 5388 3440) ja Anu Arukaev (anu.arukaev@rkik.ee, 5302 8795) ning lepingu täitmisega seotud küsimustes:
Elen Pent (elen.pent@rkik.ee, 5886 5956) – Loode 35, Tapa;
Steve Müntser (steve.muntser@rkik.ee, 5883 6142) – Loode 35, Tapa;
Boriss Errapart (boriss.errapart@rkik.ee, 5190 8270) – Pargi 55, Jõhvi;
Piret Lagrekül (piret.lagrekul@rkik.ee, 5343 3889) - Kaitseväe keskpolügoon;
Rauno Välk (rauno.valk@rkik.ee, 5343 4111) – Kaitseväe keskpolügoon;
Mihhail Kotkas (mihhail.kotkas@rkik.ee, 5343 0173) – Sirgala HV;
Aivar Gukk (aivar.gukk@rkik.ee, 5306 9269) – Sirgala HV;
Sten Väinaste (sten.vainaste@rkik.ee, 5884 6159) – Kaitseväe keskpolügoon, Sirgala HV;
Indrek Peterkopf (indrek.peterkopf@rkik.ee, 529 8249) – Tartu;
Toomas Soosaar (toomas.soosaar@rkik.ee, 514 8587) – Tartu;
Indrek Ots (indrek.ots@rkik.ee, 522 7498) – Uniküla, Kastre vald.
8.3.	Ostja esindaja lepingulistes küsimustes on Eva Pedjak (eva@em.ee, 504 2233) ja ostja esindajad lepingu täitmisega seotud küsimustes:
Lääne- ja Ida-Viru – Juri Soasepp (juri@em.ee, 510 0355);
Tartu – Janno Talvik (janno@em.ee, 510 5780);
Hindade info ja korrigeerimine - Konstantik Gordijenko (konstantin@em.ee, 5305 8237).
8.4.	Kõik teated, millel ei ole õiguslikku tagajärge, esitatakse e-posti teel ning peavad olema adresseeritud lepingu kontaktisikutele juhul, kui lepingus ei ole teisiti kokku lepitud.
8.5.	Pool teavitab teist poolt kontaktisiku või muude andmete muutumisest viivitamata e-posti teel. Seda teadet ei loeta lepingu muudatuseks.

9.	Muud tingimused

9.1.	Lepingu täitmise keel on eesti keel, kui pooled ei ole teisiti kokku leppinud.
9.2.	Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud.
9.3.	Müügilepingu täitmisest tulenevad vaidlused lahendatakse läbirääkimiste teel. Juhul, kui mõistliku aja jooksul kokkuleppele ei jõuta, lahendatakse vaidlus vastavalt Eesti Vabariigi õigusele Harju Maakohtus.
9.4.	Pooled on kohustatud teavitama teist poolt viivitamatult asjaoludest, mis mõjutavad või võivad mõjutada lepingu täitmist ning takistada lepingus sätestatud eesmärkide saavutamist.
9.5.	Lepingu üksiku sätte kehtetus ei too kaasa kogu lepingu või lepingu teiste sätete kehtetust.
9.6.	Lepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal.
9.7.	Poolte vaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
9.8.	Leping on koostatud ühes eksemplaris ja allkirjastatud digitaalselt.

10.	Lepingu lisad

10.1.	Lisa 1. Tehniline kirjeldus.
10.2.	Lisa 1.3. Vanametalli asukohad, prognooskogused aastas ja pakkumuse vorm (osa 3 Lääne-Viru).
10.3.	Lisa 1.4. Vanametalli asukohad, prognooskogused aastas ja pakkumuse vorm (osa 4 Ida-Viru).
10.4.	Lisa 1.6. Vanametalli asukohad, prognooskogused aastas ja pakkumuse vorm (osa 6 Tartu).
10.5.	Lisa 2. Julgeolekutingimused koos lisadega.

11.	Poolte rekvisiidid

Müüja:	Ostja:	
Riigi Kaitseinvesteeringute Keskus	Cronimet Nordic OÜ	
Registrikood 70009764
Järve 34a 
11314 Tallinn

	Registrikood 12720745
Jalaka tn 60b
50109 Tartu	
(allkirjastatud digitaalselt)	(allkirjastatud digitaalselt)	

Magnus-Valdemar Saar
peadirektor	
Eva Pedjak
põhikirja alusel